Շինեյդ Օ'Քոնոր

Շուհադա Սադաքաթ (, ի ծնե՝ Շինեյդ Մարի Բեռնադետ Օ'Քոնոր, , ), իռլանդացի երգչուհի և երգահան։

Իր երաժշտական կարիերայի ընթացքում նա արտահայտվել իր հոգևոր հայացքների, ակտիվության, սոցիալ-քաղաքական հայացքների, իր վնասվածքների և հոգեկան առողջության հետ կապված պայքարների մասին։ 1999 թվականին նա լատինական Տրիդենտին եկեղեցու կողմից ձեռնադրվել է որպես քահանա․ մի աղանդ, որը չի ճանաչվում հիմնական կաթոլիկ եկեղեցու կողմից։ Շինեյդ Օ'Քոնորը հետևողականորեն խոսել է երեխաների շահագործումների, մարդու իրավունքների, հակառասիզմի և կանանց իրավունքների հետ կապված խնդիրների մասին։

2017 թվականին Օ'Քոնորը փոխել է իր անունը՝ Մագդա Դավիթ։ 2018 թվականին՝ իսլամ ընդունելուց հետո, նա անունը փոխել է Շուհադա Սադաքաթի։ Սակայն մինչ իր մահը նա շարունակել է ձայնագրել և ելույթ ունենալ իր ծննդյան անունով։

Կենսագրություն

Վաղ տարիներ 
Ծնվել է Գլենագարիում՝ Դուբլինի արվարձանում, 1966 թվականի դեկտեմբերի 8-ին։ Ծնողները ամուսնալուծվել են, երբ նա ութ տարեկան է եղել։ Հեռացվել է կաթոլիկ դպրոցից, որտեղ սովորել է առանց խանդավառության։ Շուտով ձերբակալվել է խանութից գողության համար և ուղարկվել Մագթաղինե որբանոց։

Հարազատների հարսանիքին կատարել է Բարբրա Ստրեյզանդի «Evergreen» երգը։ 15-ամյա Օ'Քոնորին ուշադրություն է դարձրել Պոլ Բիրնը՝ իռլանդական In Tua Nua խմբի հարվածային գործիքահարը՝ հայտնի որպես Բոնոյի և U2-ի հովանավորյալ։ Որոշ ժամանակ Օ'Քոնորն աշխատել է խմբի հետ, հանդես եկել որպես գլխավոր երգչուհի, դարձել է նրանց առաջին «Take My Hand» սինգլի համահեղինակ և թողել է դպրոցը։

Օ'Քոնորի մայրը 45 տարեկանում մահացել է ավտովթարից 1985 թվականի փետրվարի 10-ին, երբ աղջիկը տասնութ տարեկան էր։ Օ'Քոնորն սկսել է երգել դուբլինյան սրճարանում, ընդունվել է երաժշտական քոլեջ։

1985 թվականին նա պայմանագիր է կնքել «Ensign Records» ձայնագրման ստուդիայի հետ և տեղափոխվել Լոնդոն։ 1986 թվականին նա իր դեբյուտը կատարել է «Գերուհին» ֆիլմի սաունդթրեքում։ Նա ձայնագրել է U2-ի կիթառահար Եդժի հետ։ Այնուհետև Օ'Քոնորը հանձն է առել ինքնուրույն արտադրել իր ստեղծագործությունները, վերաշարադրել է ամբողջ ալբոմը և այն անվանել «Առյուծը և կոբրան» (1987)։ Վերնագիրը վերաբերում է Աստվածաշնչի 90-րդ սաղմոսին։

Քննադատները «Առյուծն ու Կոբրան» հռչակել են տարվա ամենաուժեղ դեբյուտներից մեկը։ Սկավառակը 1988 թվականին հայտնվել է ամերիկյան Billboard 200 վարկանիշի 36-րդ հորիզոնականում։

1990 թվականին նա բաժանվել է իր առաջին ամուսնուց՝ թմբկահար Ջոն Ռեյնոլդսից և ձայնագրել իր երկրորդ ալբոմը՝ «I Do Not Want What I Haven't Got»։ Այդ սկավառակի թողարկմամբ Օ'Քոնորը դարձել է գերաստղ և ստացել Գրեմմի մրցանակ՝ «Լավագույն այլընտրանքային ալբոմ» անվանակարգում։ Ալբոմը մեկ տարի մնացել է ԱՄՆ-ի չարթերում և վեց շաբաթ անընդմեջ մնաց առաջին հորիզոնականում։

Նրա ամենահայտնի «Nothing Compares 2» U սինգլը հիթ է դարձել և չորս շաբաթ անընդմեջ գլխավորել ԱՄՆ-ի չարթերը։ Երգի տեսահոլովակում գրեթե մշտապես պատկերված է Օ'Քոնորի դեմքը, որն արտահայտում է տարբեր հույզեր։ Երգը գրվել է Փրինսի կողմից և առաջին անգամ այն կատարել է «The Family» խումբը՝ 1985 թվականին։

Օ'Քոնորը երկրորդ անգամ ամուսնացել է բեք-վոկալիստ Հյու Հարիսի հետ։

1992 թվականին Օ'Քոնորը նկարահանվել է գրող Էմիլի Բրոնտեի դերում «Մոլեգին հողմերի դարավանդ» ֆիլմում։ Երգչուհու երրորդ ալբոմը «Am I Not Your Girl?» թողարկվել է 1992 թվականին և Billboard 200 հիթ-շքերթում զբաղեցրել միայն 27-րդ հորիզոնականը։

«Շաբաթ երեկոյան ուղիղ եթերում» ծրագրում Օ'Քոնորը կատարել է Բոբ Մառլի «War» երգը, բայց փոքր-ինչ փոխել է դրա բառերը՝ հիշատակելով երեխաների հանդեպ բռնությունը, և իր ելույթն ավարտել է նրանով, որ ցուցադրաբար պատռել է Հովհաննես Պողոս II-ի լուսանկարը տեսախցիկների առջև։

Երկու շաբաթ անց Նյու Յորքի «Madison Square Garden»-ի բեմում, որտեղ նշվում էր Բոբ Դիլանի կարիերայի 30-ամյակը, Օ'Քոնորը պետք է կատարեր Դիլանի «I Believe in You» երգը, սակայն երգչուհուն սուլել են և մի քանի անգամ թույլ չեն տվել սկսել կատարումը։ Այդ ժամանակ Օ'Քոնորը կանգնեցրել է երաժիշտներին և կրկին կատարել «War» երգը։

Շուտով Օ'Քոնորը հեռացել է մեծ շոու բիզնեսից և վերադարձել Դուբլին, որտեղ սովորել է օպերա և խաղացել «Համլետ» ողբերգության գլխավոր հերոսուհի Օֆելյայի դերը։ Փիթեր Գեբրիելի կողմից կազմակերպված «WOMAD» փառատոնին նա ունեցել է հյուրախաղեր։

Լուրեր են տարածվել, որ Օ'Քոնորը նյարդային խանգարում ունի և ինքնասպանության փորձ է կատարել։

1994 թվականին թողարկվել է երգչուհու չորրորդ ստուդիական սկավառակը՝ «Universal Mother»։ Չնայած գովասանքի գնահատականներին, այն մեծ հաջողություն չի ունեցել հանրության շրջանում․ նրա ամենաբարձր նվաճումը Billboard 200 հիթ-շքերթում զբաղեցրել 36-րդ հորիզոնականը։ Մեկ տարի անց Օ'Քոնորը հայտարարել է, որ այլևս չի շփվի մամուլի հետ։

2000 թվականին Օ'Քոնորը նոր պայմանագիր է կնքել Atlantic Records ամերիկյան ձայնագրման լեյբլ հետ և հունիսին թողարկել «Faith and Courage» նոր ալբոմը։ Այն գրվել է Սքոթ Քաթլերի և Էն Պրևինի, Դեյվ Ստյուարտի, Բրայան Ինոյի և Ուայկլեֆ Ջինի համահեղինակությամբ։ «Այս ալբոմը իմ Աստվածն է և իմ որդիները»,- ասել է Օ'Քոնորը։

2002 թվականին լույս է տեսել երգչուհու «Sean-Nos Nua» սկավառակը։ 2003 թվականի ամռանը Օ 'Քոնորը հայտարարել է, որ ցանկանում է լքել երաժշտական բիզնեսը։ Նրա խոսքով՝ նա այլևս չի ցանկանում հայտնի լինել և ցանկանում է վերադառնալ սովորական, նորմալ կյանքին։ Նա հերքել է լուրերն այն մասին, որ երաժշտության աշխարհից հեռանալու պատճառը այսպես կոչված «գերհոգնածության համախտանիշն է», և հայտարարել է, որ որոշել է հեռանալ երաժշտությունից, որպեսզի նվիրվի տարրական դպրոցում կրոնի ուսուցմանը։

2003 թվականին թողարկվել է երգչուհու «DVD Goodnight», «Thank You» համերգային ձայնագրությունների ժողովածուն։

2020 թվականին Օ’Քոնորը հայտարարել է, որ հաջորդ ամառ կհրապարակի նոր հուշերը։

Սկավառակագրություն

Ալբոմներ

Սինգլներ

Ծանոթագրություններ

Արտաքին հղումներ 
Շինեյդ Օ'Քոնորը imusic.am-ում

«Գրեմմի» մրցանակի դափնեկիրներ
Brit Awards մրցանակի դափնեկիրներ
Ֆեմինիստ երաժիշտներ
Իռլանդացի երգիչներ